FI Euroopan unionin virallinen lehti CE 78/867

(2004/C 78 E/0921)

KIRJALLINEN KYSYMYS E-3873/03

esittäjä(t): Luigi Vinci (GUE/NGL) komissiolle

(16. joulukuuta 2003)

Aihe: Friuli-Venezia Giulian alue ja liikennekäytävä numero viiden moottoritieosuus ja suurnopeusjunarata

Italian laissa numero 443 (joka on annettu 21. joulukuuta 2001) säädetään niin kutsutun liikennekäytävä numero viiden laajentamisesta rakentamalla kolmas tieosuus kulkemaan Quarto d'Altinosta Sistianaan sekä suurnopeusjunarata eteläisen Ronchin ja Triesten välille. Autovie Venete ja Italferr ovat esitelleet kyseisiä osuuksia koskevat alustavat hankkeet, joiden vaikutusten arvioinnista puuttuvat asianmukaiset ympäristövaikutusten arvioinnit sekä vaihtoehtoiset ratkaisut, joita edellytetään 27. kesäkuuta 2001 annetussa direktiivissä 2001/42/EY (1).

Kyseisiä hankkeita ei ole sisällytetty muihin liikenneinfrastruktuureihin, joiden rakentaminen on vahvistettu Italian hallituksen ja aluehallituksen 20. syyskuuta 2002 tekemässä puitesopimuksessa, ja niiden samanaikainen esittely mahdollistaa niiden samanaikaisen kehittämisen, vaikka niitä pitäisi arvioida kahtena eri vaihtoehtona.

Moottoritiehankkeesta puuttuu ympäristövaikutusten arviointi viiden yhteisön tärkeänä pitämän alueen osalta, jotka ovat Paludi di Porpetto (IT3320032), Bosco Boscat (IT3320032), Doberdó- ja Pietrarossa-järvet (IT3330003), Timavo-joen suistoalue (IT3330004) sekä Falesie di Duino (IT3340001), sekä neljän erityissuojelualueen ja joidenkin aluehallituksen päätöksessä määriteltyjen, ympäristöarvoltaan tärkeiden alueiden osalta.

Noin 30 kilometrin pituisen rautatien tapauksessa puuttuvat mahdollisten yhteisvaikutusten arviointi karstiluolien kanssa, joiden kautta rakennetaan neljä kaksikaistaista käytävää, joiden pituus on yhteensä 24 kilometriä. Niiden vuoksi hävitään intermodaalisuusedut, joita koituisi yhteydestä Triesten sataman kanssa, sillä suurnopeusosuus kulkee Cattinaran kukkulan alta.

Kummastakin liikennemuodosta esitetyt liikennetutkimukset ovat ristiriitaisia. Autovie Venete arvioi liikenteen lisääntyvän keskimääräisestä 39 000 ajoneuvosta 52 000 ajoneuvoon vuorokaudessa vuoteen 2011 mennessä, kun taas maanteiltä rautateille arvioidaan siirtyvän 3,1 miljoonaa tonnia tavaraa ja 1,6 miljoonaa matkustajaa vuoteen 2025 mennessä.

Alustavien hankesuunnitelmien ainoat kaksi kopiota ovat nähtävillä ainoastaan aluehallinnon toimipisteissä Triestessä ja Venetsiassa, eikä kansalaisille ja paikallishallinnolle ole missään vaiheessa annettu asiasta minkäänlaista julkista tietoa. Tämä on vastoin Århusin yleissopimusta, joka on pantu Italiassa täytäntöön kansallisella lailla numero 108/2001 sekä alueellisella lailla numero 43/1990.

Aikooko komissio selvittää, onko edellä mainitussa tapauksessa rikottu ympäristövaikutusten arviointia ja ympäristöä koskevan tiedon saannin vapautta koskevia direktiivejä 85/337/ETY (2), 97/11/EY (3) ja 90/313/ETY (4) ja luontotyyppejä koskevaa direktiiviä 92/43/EY (5) sekä direktiiviä 2001/42/EY, joka koskee velvollisuutta toimittaa kaikille toimijoille hankkeiden taloudellisia ja ympäristövaikutuksia koskevat arvioinnit (6 artikla)?

Margot Wallströmin komission puolesta antama vastaus

(9. helmikuuta 2004)

Parlamentin jäsen viittaa liikennekäytävä numero viiden kehittämishankkeeseen, johon sisältyy kolmannen moottoritien (Quarto d'Altino—Sistiana) sekä suurnopeusjunaradan (eteläinen Ronchi—Trieste) rakentaminen. Parlamentin jäsenen antamien tietojen mukaan Autovie Venete (maantie) ja Italferr (rautatie) ovat esitelleet alustavat hankkeet ja vaikutusten arvioinnit, joista kuitenkin puuttuvat strategiset ympäristöarvioinnit sekä vaihtoehtoiset ratkaisut, joita edellytetään tiettyjen suunnitelmien ja ohjelmien ympäristövaikutusten arvioinnista 27 päivänä kesäkuuta 2001 annetussa Euroopan parlamentin ja neuvoston direktiivissä 2001/42/EY.

Yhteisön lainsäädännössä ei tällä hetkellä vaadita jäsenvaltioita suorittamaan suunnitelma- tai ohjelma-luonnostensa tai ehdotettujen muutosten strategista ympäristöarviointia (SYA). Tilanne muuttuu 21. heinäkuuta 2004, mihin mennessä jäsenvaltioiden on saatettava SYA-direktiiviksi kutsuttu direktiivi 2001/42/EY kokonaan osaksi kansallista lainsäädäntöä. Sen jälkeen jäsenvaltioiden on arvioitava direktiivin määritelmän mukaisten suunnitelmien ja ohjelmien ympäristövaikutukset. Arviointia saatetaan tiettyjen edellytysten täyttyessä vaatia myös sellaisten suunnitelmien ja ohjelmien osalta, joiden valmistelu on aloitettu ennen 21. heinäkuuta 2004, mutta jotka hyväksytään vasta 21. heinäkuuta 2006 jälkeen.

Kun kyseisten hankkeiden rakennuslupahakemus on esitetty, sovelletaan joka tapauksessa julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY (YVA-direktiivi), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY. Siinä säädetään, että jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tällaiset hankkeet on määritelty direktiivin 4 artiklassa, jossa viitataan liitteisiin I ja II. Moottoritiet ja kaukoliikenteen rautatiet mainitaan liitteen I kohdissa 7 a ja b, joten niiden ympäristövaikutukset on arvioitava. Jäsenvaltioiden on toteutettava tarpeelliset toimenpiteet sen varmistamiseksi, että ympäristövaikutusten arviointi sisältää, siinä määrin kuin se on olennaista ja perusteltua, pääpiirteisen esityksen hankkeen toteuttajan selvittämistä pääasiallisista toimenpidevaihtoehdoista sekä selvityksen valintaan johtaneista syistä ja kuvauksen ehdotetun hankkeen todennäköisten merkittävien vaikutusten kohteena olevan ympäristön tilasta, mukaan lukien erityisesti eläimistöä, kasvistoa ja maisemaa koskevat tekijät. Vaikutusten kuvauksen olisi käsitettävä hankkeen suorat ja epäsuorat vaikutukset sekä toissijaiset, kasautuvat ja lyhyen, keskipitkän ja pitkän aikavälin vaikutukset.

Lisäksi direktiivissä vaaditaan, että muita ympäristöasioista vastaavia toimivaltaisia viranomaisia ja yleisöä kuullaan asiassa. Jäsenvaltiot vastaavat tiedottamisen ja kuulemisen tarkemmasta järjestämisestä, mutta niiden on huolehdittava, että lupahakemukset ja ympäristövaikutusten arviointia koskevat tiedot ovat yleisön saatavilla kohtuullisen ajan, jotta yleisöllä, jota hanke koskee, on mahdollisuus ilmaista kantansa ennen luvan myöntämistä. Tämä edellyttää erityisesti sitä, että täsmennetään paikat, joissa hanketta ja ympäristövaikutusten arviointia koskeva tieto on saatavilla, ja tavat, joilla yleisöä kuullaan.

Ympäristöä koskevan tiedon saannin vapaudesta 7 päivänä kesäkuuta 1990 annetussa neuvoston direktiivissä 90/313/ETY viranomaisia vaaditaan saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä, ellei kieltäytyminen ole perusteltua direktiivissä säädettyjen perusteiden nojalla. Velvollisuus levittää aktiivisesti tietoa koskee direktiivin mukaan vain yleistä tietoa ympäristön tilasta, jota jaetaan esimerkiksi määräajoin ilmestyvien kuvaavien kertomusten muodossa. Parlamentin jäsenen esittämien tietojen perusteella ei voida katsoa, että direktiiviä 90/313/ETY ei olisi sovellettu asianmukaisesti.

Parlamentin jäsenen antamien tietojen mukaan kyseisillä hankkeilla saattaisi olla merkittäviä vaikutuksia viiteen kohteeseen, joita on ehdotettu sisällytettäviksi luontotyyppidirektiivin eli luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaiseen yhteisön tärkeänä pitämien alueiden Natura 2000 -luetteloon. Niihin sovelletaan siten direktiivin 6 artiklan 3 ja 4 kohtaa, joissa määritellään, millä edellytyksillä toimivaltaiset viranomaiset voivat antaa hyväksyntänsä sellaiselle hankkeelle, joka saattaa vaikuttaa merkittävästi yhteisön tärkeänä pitämään alueeseen tai erityisten suojelutoimien alueeseen. Yksi edellytyksistä on velvollisuus arvioida hanke asianmukaisesti sen kannalta, miten se vaikuttaa alueen suojelutavoitteisiin.

Parlamentin jäsenen antamien tietojen perusteella vaikuttaa siltä, että hankkeelle ei ole myönnetty rakennuslupaa. Komissiolla ei siksi ole tässä vaiheessa syytä olettaa, että YVA- ja luontotyyppidirektiivejä ei sovellettaisi asianmukaisesti.

(1) EYVL L 197, 21.7.2001, s. 30.

(2) EYVL L 175, 5.7.1985, s. 40.

(3) EYVL L 73, 14.3.1997, s. 5.

(4) EYVL L 158, 23.6.1990, s. 56.

(5) EYVL L 206, 22.7.1992, s. 7.